**Risto Murumägi sõnavõtt**

**Mõned mõtted ja numbrid seoses Kadrina Keskkooliga**

25. jaan. 2020 a. toimunud hariduskonverentsil oli ülekaalukalt valdav mõte, et Kadrina Keskkool peab jääma. Emotsionaalselt täiesti mõistetav ja arusaadav seisukoht.

Fakt on see, et meie kooli A- korpus on 80 a vana , B- korpus 60 a vana ja C – korpuse ehitusest möödub peagi 40 aastat. Kõige õnnetumas seisus on seejuures C-korpus. Meie koolimajas on 40 % ülepinda. Need on faktid, mille ees me ei saa silmi sulgeda.

Renoveerimisest lähiaastatel ei pääse me kuhugi, kui me tahame, et koolihariduse andmine Kadrinas ei lõpeks. Kuna riigipoolse abiga põhikooliks renoveerimine hariduskonverentsil praktiliselt välistati, siis tooksin mõningad arvutused, et näidata palju läheb maksma Kadrina vallale Kadrina Keskkooli tänapäevaseks renoveerimine ja kaasaegse õpikeskonna loomine.

Renoveerimise hind on 9,5 milj. EUR. Valla laenuvõimekus lähema 6-7 aasta jooksul on umbes 3,5 milj EUR.

Seega juurde oleks vaja 6 milj. EUR. See teeb 6 –aasta jooksul igal aastal 1 milj. EUR.

Kordan, et riik keskkooli renoveerimist ei toeta. Tekib küsimus, kust võtta igal aastal see 1 milj. EUR. Kui tekib rikas sponsor on küsimus lahendatud. Kui ei teki on ainus koht valla eelarve.

Kirjutasin välja 2020 a. eelarvest read, mida saaks hüpoteetiliselt kasutada kooli renoveerimiseks:

* Lumetõrje 100 000 EUR
* Teede korrashoid 100 000 EUR
* Avalik kord 41 000 EUR
* Valla avalike alade puhastus 78 000 EUR
* Tänavavalgustus 37 000 EUR
* Sporditegevus (spordikeskus) 188 000 EUR
* Raamatukogu 196 000 EUR
* Kultuurikoda 276 000 EUR
* Huviharidus 187 000 EUR
* Lastepäevakodu Sipsik 1 100 000 EUR
* Vohnja lasteaed –algkool 228 000 EUR
* Kunstide Kool 187 000 EUR

Rohkem valiku kohti vallaeelarves ei ole. Tegin valiku omal äranägemisel, mida ka natuke põhjendan, samas saab igaüks ka ise arvutada, arutada ja mõelda teisi variante.

1. Sporditegevus 188 000 EUR (spordihoone kinni, kergliiklustee ja metsaalused on kõigile tasuta sportimiseks)
2. Raamatukogu 196 000 EUR (lähivaldades ja linnades on raamatukogud, mida saab vajadusel kasutada)
3. Huviharidus 187 000 EUR ( huvikeskus kinni – noored leiavad tegevust tänavalt ja internetist)
4. Vohnja lasteaed –algkool 228 000 EUR (leitakse kohad Kadrinas ja Huljal)
5. Kunstide Kool 187 000 EUR (kool kinni – kes väga tahab leiab kindlasti edasiõppimise võimaluse naabervaldadest)

Kokku saame nii aastas 986 000 EUR kokkuhoidu, mis on täpselt vajalik, et renoveerida ja kaasajastada Kadrina Keskkool. Kui keegi leiab minu arvutustes ebatäpsusi , siis olen lahkelt nõus diskussiooniks.

**Risto Murumägi**

Kadrina Vallavolikogu kultuuri- ja spordikomisjoni esimees.

27. jaanuar 2020